PTA-leerling doodgesteek oor potlood | Maroela Media
ŉ 16-jarige leerling is by ŉ skool in Pretoria doodgesteek ná ŉ beweerde onderonsie oor ŉ potlood.
LookLocal Pretoria East berig die voorval het by die Berea Park-privaatskool in die middestad plaasgevind. Die slagoffer, Donald Molefe, is glo vyf keer deur ŉ ander leerling met ŉ mes gesteek nadat ŉ bakleiery glo oor ŉ potlood ontstaan het. Molefe se vriend is ook tydens die voorval beseer. Molefe is dood kort nadat paramedici op die toneel gekom het.
Izak Theron, die skool se hoof, sê hulle is geskok oor die voorval en dat sekuriteit by die skool opgeskerp gaan word. Sersant Ann Poortman, ŉ polisiewoordvoerder, het die voorval bevestig en gesê die verdagte is in sy ouers se sorg vrygelaat, omdat hy minderjarig is. Beloning uitgeloof ná kapers wag doodskiet | Maroela Media
Petra Diamonds het Dinsdag ŉ beloning van R100 000 uitgeloof vir enigeen wat met meer inligting vorendag kan kom wat kan lei tot die inhegtenisneming van ŉ groep verdagtes wat verantwoordelik is vir die kaping van en die moord op een van die maatskappy se werknemers.
Gert Klopper, kommunikasiehoof van die diamantmaatskappy, sê die voorval het Dinsdag buite die Cullinan-diamantmyn plaasgevind.
Volgens Klopper was Salang Phillimon Fohlisa en Walter Matihomala Monti, werknemers van Petra Diamonds se operasionele reaksie- afdeling vir veiligheid, besig met ŉ roetinepatrollie toe die voertuig waarin hulle patrollie gedoen het gekaap is.
Hy sê Fohlisa is na bewering deur die groep verdagtes geskiet waarna die groep met Monti steeds in die motor weggejaag het.
“Monti is eers in ŉ latere stadium vrygelaat waarna die verdagtes met die patrolliemotor gevlug het. Hy is nie in die voorval beseer nie, maar is wel erg getraumatiseerd. Monti het reeds ŉ mediese ondersoek ondergaan en het ook berading ontvang,” sê Klopper.
Hy sê die maatskappy gee tans sy volle samewerking aan die polisie en het daarom besluit om ŉ beloning uit te loof in die hoop om die skuldiges vas te trek.
“Ons wil ons hartlike meegevoel aan die familie en vriende van Salang oordra en wil hulle verseker van ons ondersteuning in dié moeilike tyd. In dieselfde asem wil ons ook ons volgehoue ondersteuning aan Walter verseker. Ons vertrou dat hy weer binnekort sy pligte sal kan hervat.”
Kapt. Kay Makhubela, woordvoerder van die polisie, het die voorval aan Maroela Media bevestig. Makhubela sê ŉ ondersoek na die voorval duur steeds voort. Niemand is nog in verband met die voorval in hegtenis geneem nie.
Enigiemand met meer inligting word versoek om die misdaadnoodlyn, 08600 10111, te skakel.
Lana · 6 dae gelede
Soos in ‘n vorige artikel het ek ook die vraag gevra oor hoekom Cullinan so erg deurloop onder geweldsmisdade.Is hierdie man werklik net vir die voertuig doodgeskiet of sit daar meer agter die voorval.Hoeveel van die misdadigers word gearresteer wat by misdaad betrokke is in die streek?
OumaLien · 5 dae gelede
Hartlike meegevoel?? Sou innige meegevoel nie meer gepas wees nie? Vra maar net